ከሳዑዲ ተመላሾችን ለመቋቋም ከ1ነጥብ3 ቢሊየን ብር በላይ መመደቡን ኮሚሽኑ አስታወቀ
ከሳዑዲ ተመላሾችን ለመቋቋም መንግስት 1 ነጥብ 348 ቢሊየን ብር በመመደብ ምቹ ሁኔታዎችን ለማሟላት ጥረት እየተደረገ መሆኑን የብሔራዊ ስጋት ሥራ አመራር ኮሚሽን አስታወቀ፡፡የክርስቲያን ልማት ተራድኦ ድርጅት ሕጋዊ የሰዎች ዝውውርን ለማጎልበት ዛሬ ባዘጋጀው አውደ ጥናት ላይ በኮሚሽኑ መንግስታዊ ያልሆኑ ድርጅቶች ከፍተኛ ባለሙያ አቶ አስመላሽ ገብረሕይወት እንደገለጹት፤ ከሳዑዲ አረቢያ የሚመለሱ ኢትዮጵያውያንን ለመቀበልና ለማቋቋም የፌደራልና ክልል መንግስታት ተገቢውን ዝግጅት እያደረጉ ናቸው፡፡በአነስተኛና ጥቃቅን ሥራዎች ለመሰማራት ለሚፈልጉ ተመላሾች 90 በመቶ እንዲሁም በኢንቨስትመንት ዘርፍ ለሚሰማሩት ደግሞ 70 በመቶ ያህል የገንዘብ ብድር መንግስት እንደሚመቻች ታውቋል፡፡ተመላሾቹን ለመቀበል የሚያስፈልገው ወጪ ከፍተኛ በመሆኑ የሲቪክ ማህበራት ከመንግስት ጎን እንዲቆሙ አቶ አስመላሽ ጥሪያቸውን አስተላልፈዋል፡፡የኢትዮጵያ አየር መንገድ በቀን አራት ጊዜ ወደሳዑዲ አረቢያ የሚያደርገውን በረራ ወደ ስምንት ከፍ በማድረግ አገሪቷ ያስቀመጠቸው የምህረት አዋጅ ቀናት ከመጠናቀቃቸው በፊት ኢትዮጵያውያንን ወደ ሀገራቸው እንዲመለሱ ለማድረግ እየሰራ እንደሆነ ነው የተገለጸው ፡፡ኢትዮጵያ ከሳዑዲ ግማሽ ሚሊየን ያላነሱ ዜጎቿን እንዲመለሱ ብትጠብቅም እስካሁን ድረስ ግን 25 ሺህ ኢትዮጵያውያ ብቻ እንደተመለሱ አቶ አስመላሽ አስታውቀዋል፡፡ከቀሩት ጥቂት የምህረት አዋጅ ቀናት አንጻር ተመላሾቹን በመርከብ ጅቡቲ ድረስ ቀጥሎም በባቡር ወይም በአውሮፕላን ወደ ኢትጵያ ለማጓጓዝ መታሰቡን ገልጸዋል፡፡ከ1 ሺህ በላይ በጎ ፍቃደኛ ወጣቶች ተመላሾቹን ለመቀበል ተመዝግበው አገልግሎት ለመስጠት እንደተዘጋጁም ተገልጿል፡፡በሰራተኛና ማህበራዊ ጉዳይ ሚንስቴር የአሰሪና ሰራተኛ ጉዳይ ዘርፍ የሚንስትር ዴኤታ አማካሪ አቶ ተክሌ ተስፉ በበኩላቸው የኢትዮጵያ የውጭ አገር የስራ ስምሪት አዋጅን ተግባራዊ ለማድረግ እየተከናወኑ ያሉት ቅድመ ዝግጅቶች እየተጠናቀቁ በመሆኑ በቅርቡ ወደ እገዳው እንደሚነሳ አስታውቀዋል፡፡ከኴዌት፣ ኳታር፣ ጆርዳን እና ሳዑዲአረቢያ አገሮች ጋር የአሰሪና ሰራተኛ የሁለትዮሽ ስምምነት መፈጸሙን አቶ ተክሌ ገልጸዋል፡፡በተጨማሪም በአረብ ኢምሬቶች ስምምነቱን ለመፈጸም ቅድመ ዝጅቶች ተጠናቀዋል ነው ያሉት ፡፡በሊባኖስ፣ ባሕሬን እና ኦማን ደግሞ ስምምነት ለመፈጸም ዝግጅቶች እየተከናወኑ ነው፡፡ ስምምነቶቹ በተለይም ኢትዮጵያውያን በተጠቀሱት አገራት ያለምንም ስጋት በህጋዊ መለኩ መስራትና የተሻለ የውጭ ምንዛሬ የሚያስገኙበት ሁኔታን እንደሚያጠናክር ይታመናል ብለዋል፡፡ሕጋዊ የውጭ አገር ሥራ ስምሪት አገልግሎትን ለማጠናከር በቁጥጥር፣ በስምምነት፣ በቅድመ-ጉዞ ሥልጠናና በአዲሱ የውጭ አገር ሥራ ስምሪት አዋጅ እና ተያያዥ ጉዳዮች ዙሪያ ከፌዴራልና ከክልል ለተውጣጡ 253 ባለሙያዎች ሥልጠና እንደተሰጠም ተገልጿል፡፡በመድረኩ ላይ እንደተመለከተው በተያዘው በጀት ዓመት የመጀመሪያ ስድስት ወራት 10ሺህ 655 ኢትዮጵያውያን በሕገወጥ ዝውውር ከሀገራቸው ወጥተዋል፡፡ሳዑዲ አረቢያ ሕጋዊ የመኖሪያና የሥራ ፈቃድ የሌላቸው የውጭ አገር ዜጎች ከአገሯ እንዲወጡ ያስቀመጠቸው የምህረት አዋጅ መጋቢት 21 የተጀመረ ሲሆን ሰኔ 20፣ 2009 ዓ.ም. እንደሚጠናቀቅ ዋልታ ሚዲያና ኮሙዩኒኬሽን ኮርፖሬት ዘግቧል፡፡